UREDBA KOMISIJE (EU) 2021/1110

z dne 6. julija 2021

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ametoktradin, biksafen, fenazakvin, spinetoram, teflutrin in tienkarbazon-metil v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za ametoktradin, biksafen, fenazakvin, spinetoram in teflutrin so bile določene v delu A Priloge III k Uredbi (ES) št. 396/2005. MRL za tienkarbazon-metil v Uredbi (ES) št. 396/2005 niso bile določene, ker pa ta aktivna snov ni vključena v Prilogo IV k navedeni uredbi, se uporablja privzeta vrednost 0,01 mg/kg iz člena 18(1)(b) Uredbe (ES) št. 396/2005.

(2) Za ametoktradin je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (2). Priporočila je znižanje MRL za papriko. Za druge proizvode je priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Agencija je nadalje ugotovila, da v zvezi z MRL spomladansko čebulo in zimski luk, ječmen, oves, rž, pšenico, hmelj, prašiče (mišičevje, maščevje, jetra, ledvice), govedo (mišičevje, maščevje, jetra, ledvice, mleko), ovce (mišičevje, maščevje, jetra, ledvice, mleko), koze (mišičevje, maščevje, jetra, ledvice, mleko), enoprste kopitarje (mišičevje, maščevje, jetra, ledvice, mleko), perutnino (mišičevje, maščevje, jetra, ledvice) in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za biksafen je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Priporočila je znižanje MRL za lanena semena, gorčična semena, ječmen in oves. Za druge proizvode je priporočila dvig ali ohranitev obstoječih MRL. Na podlagi študij o kmetijskih rastlinah, ki sledijo v kolobarju, in ob upoštevanju, da se ni mogoče popolnoma izogniti prehajanju ostankov snovi v naslednje kmetijske rastline, so bile določene posebne MRL, ki odražajo prehajanje ostankov snovi iz tal, za rdečo peso, korenje, gomoljno zeleno, hren, topinambur/laško repo, pastinak, koren peteršilja, redkev, beli koren/porovolistno kozjo brado, podzemno kolerabo, repo, zeliščne čaje iz korenin, koren sladkorne pese in koren cikorije. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija.

(4) Za fenazakvin je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Priporočila je znižanje MRL za kumare, melone in lubenice. Za druge proizvode je priporočila dvig ali ohranitev obstoječih MRL. Agencija je nadalje ugotovila, da v zvezi z MRL za citruse, pečkato sadje, jagode, paradižnik in čaje nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Za spinetoram je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (5). Predlagala je spremembo opredelitve ostankov. Priporočila je znižanje MRL za pomaranče, mandarine, slive, liči, mango, krompir, čebulo, paradižnik, papriko, jajčevce, kumare, kumarice za vlaganje, bučke, melone, orjaške buče, lubenice, sladko koruzo, brokoli, cvetačo, brstični ohrovt, glavnato zelje, solato, špinačo, fižol (s stroki), por in koren sladkorne pese. Za druge proizvode je priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Ob upoštevanju dodatnih informacij o dobri kmetijski praksi, ki jih je predložila Belgija, ter ker ni tveganja za potrošnike, bi bilo treba MRL za krešo ter druge kalčke in poganjke ter rano barbico določiti v Prilogi II k Uredbi (ES) št. 396/2005 na obstoječi ravni. Agencija je nadalje ugotovila, da v zvezi z MRL za lupinarje, pečkato sadje, marelice, namizno in vinsko grozdje, robide, ostrožnice, ameriške brusnice, kosmulje (zelene, rdeče in rumene), šipek, murve (črne in bele), plodove gloga azarol/sredozemske nešplje, bezgove jagode, namizne olive, sojo, bombaževo seme, olive za proizvodnjo olja, koruzo, riž, govedo (maščevje, jetra, ledvice), enoprste kopitarje (maščevje, jetra, ledvice), perutnino (maščevje, jetra) in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(6) Za teflutrin je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (6). Priporočila je znižanje MRL za vitlof in koren cikorije. Za druge proizvode je priporočila dvig ali ohranitev obstoječih MRL. MRL za navedene proizvode bi bilo treba določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Agencija je nadalje ugotovila, da v zvezi z MRL za gomoljno zeleno, redkev, podzemno kolerabo, repo, paradižnik, jajčevce, melone, lubenice, sladko koruzo, motovilec, krešo ter druge kalčke in poganjke, rano barbico, rukvico/rukolo, ogrščico, rastline z mladimi listi (vključno z vrstami kapusnic), belušno zeleno, sladki komarček, rabarbaro, sončnična semena, semena oljne ogrščice, sojo, bombaževo seme, ječmen, koruzo, proso, oves, rž, sirek, pšenico, perutnino (mišičevje, maščevje, jetra, ledvice, užitno drobovino) in ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(7) Za tienkarbazon-metil je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (7). Priporočila je določitev MRL v višini meje določljivosti. Navedene MRL bi bilo treba določiti v Prilogi II k Uredbi (ES) št. 396/2005.

(8) Obstoječe mejne vrednosti ostankov po Codexu (v nadaljnjem besedilu: CXL) so bile upoštevane v obrazloženih mnenjih Agencije. Za določitev MRL so bile upoštevane CXL, ki so varne za potrošnike v Uniji.

(9) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali CXL, bi bilo treba MRL določiti v višini specifične meje določljivosti ali uporabljati privzeto MRL, kot je določena v členu 18(1)(b) Uredbe (ES) št. 396/2005.

(10) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh iz te uredbe so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(11) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(13) Uredbo (ES) št. 396/2005 bi bilo zato treba ustrezno spremeniti.

(14) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(15) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(16) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 27. julijem 2021.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 27. januarja 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 6. julija 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for ametoctradin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za ametoktradin v skladu s členom 12 Uredbe (ES) št. 396/2005). EFSA Journal 2020; 18(1): 5990.

(3) Evropska agencija za varnost hrane; Reasoned opinion on the review of the existing maximum residue levels for bixafen according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za biksafen v skladu s členom 12 Uredbe (ES) št. 396/2005). EFSA Journal 2020; 18(1): 5998.

(4) Evropska agencija za varnost hrane; Reasoned opinion on the review of the existing maximum residue levels for fenazaquin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za fenazakvin v skladu s členom 12 Uredbe (ES) št. 396/2005). EFSA Journal 2020; 18(1): 5955.

(5) Evropska agencija za varnost hrane; Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za spinetoram v skladu s členom 12 Uredbe (ES) št. 396/2005). EFSA Journal 2020; 18(3): 5997.

(6) Evropska agencija za varnost hrane; Reasoned opinion on the review of the existing maximum residue levels for tefluthrin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za teflutrin v skladu s členom 12 Uredbe (ES) št. 396/2005). EFSA Journal 2020; 18(1): 5995.

(7) Evropska agencija za varnost hrane; Reasoned opinion on the review of the existing maximum residue levels for thiencarbazone-methyl according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za tienkarbazon-metil v skladu s členom 12 Uredbe (ES) št. 396/2005). EFSA Journal 2020; 18(1): 5957.